钦定古今图书集成/明伦汇编/交谊典/第014卷 > 《赠薛播州十四首》隋·杨素
## 钦定古今图书集成/明伦汇编/交谊典/第014卷 > 《赠薛播州十四首》隋·杨素

《北史》曰：素尝以五言诗七百字赠播州刺史薛道衡，词气颖拔，风韵秀上，为一时盛作。未几而卒。道衡曰：“人之将死，其言也善若是乎。”

在昔天地闭，品物属屯蒙。和平替王道，哀怨结人风。
麟伤世已季，龙战道将穷。乱流飞海若，贯日引长虹。
干戈异革命，揖让非至公。

两河定宝鼎，八水域神州。函关绝无路，京洛化为丘。
漳滏尔连沼，泾渭余别流。生郊满戎马，涉路起风牛。
班荆疑莫遇，赠缟竟无由。

“五纬连珠聚，千载浊河清。”金亡潜虎质，闰尽自蛙声。
圣期伊旦暮，天禄启炎精。雾生三日重，星飞五老轻。
禋宗答上帝，改物创群生。

道昏虽已朗，政故犹未新。刳舟洹水济，结网大川滨。
出游迎钓叟，入梦访幽人。植林虽各树，开荣岂异春。
相逢一时泰，共幸百年身。

有帛贲丘园，生刍自幽谷。尘芳金马路，澜清凤池澳。
零露既垂光，清风复流穆。倾盖如旧知，弹冠岂新沐。
利心金各断，芬言兰共馥。

自余历端揆，缉熙恧时彦。及尔陪帷幄，出纳先天眷。
高调发清音，缛藻流馀绚。或如彼金石，岁暮无凋变。
余松待尔心，尔筠留我箭。

荏苒积岁时，契阔同游处。阊阖既趋朝，承明还宴语。
上林陪羽猎，甘泉待清曙。迎风含暑气，飞雨凄寒序。
相顾惜光阴，留情共延伫。

滔滔彼江汉，实为南国纪。作牧求明德，若人应斯美。
高卧未褰帷，飞声已千里。还望白云天，日暮秋风起。
岘山君傥游，泪落应无已。

汉阴政已成，岭表人犹蠹。弹冠比方新，还珠总如故。
楚人结去思，越俗歌来暮。阳乌尚归飞，别鹤还回顾。
君见南枝巢，应思北风路。

北风吹故林，秋声不可听。雁飞穷海寒，鹤唳霜皋净。
含毫心未传，《闻音》路犹唯有孤城月，徘徊独临映。
吊影余自怜，安知我疲病。

养病愿归闲，居荣在知足。栖迟茂陵下，优游沧海曲。
古人情可见，今人遵路躅。荒居接野穷，心物俱非俗。
桂树芳丛生，山幽竟何欲。

所欲栖一枝，禀分丰诸己。园树避鸣蝉，山梁遇雌雉。
野阴冒丛灌，幽气含兰芷。悲哉《暮秋别》，春草复萋矣。
鸣琴久不闻，属听空流水。

秋水鱼游日，春树鸟鸣时。濠梁暮共往，幽谷有相思。
千里悲无驾，一见杳难期。山河散琼蕊，庭树下丹滋。
物华不相待，岁暮有馀悲。

衔悲向南浦，寒色黯沈沈。风起洞庭险，烟生云梦深。
独飞时慕侣，寡和乍孤音。木落悲时暮，时暮感离心。
离心多苦调，讵假雍门琴。